Arhiepiscopia Ortodoxă de Alba Iulia

Arhiepiscopia Ortodoxă Română a Alba-Iuliei este o unitate ecleziastică a Bisericii Ortodoxe Române, cu sediul în Alba Iulia și cu jurisdicție canonică în județul Alba și în județul Mureș. Din 2011 arhiepiscop ortodox al Alba-Iuliei este Irineu Pop, fost episcop vicar al Arhiepiscopiei Vadului, Feleacului și Clujului. Arhiepiscopia Alba-Iuliei vine în urma primei Mitropolii Ortodoxe din Transilvania înființată aici de Mihai Viteazul în capitala principatului (mitropolie care avea să devină din 1698 Biserică unită cu Roma, în urma Sinodului ținut de vlădicul Athanasie Anghel și cei 38 de protopopi români ardeleni). Prezența unor mitropoliți ortodocși în Ardeal este atestată documentar pentru prima dată, încă din 1377, chiar la Alba Iulia. Catedrala arhiepiscopală poarta numele de "Catedrala Reîntregirii Neamului și a Încoronării", fiind a ctitorie a suveranilor Reagtului României, Regele Ferdinand și Regina Maria. În Catedrala arhiepiscopală din Alba-Iulia s-au încoronat în anul 1922 regii României Mari, Regele Ferdinand și Regina Maria, în cadrul unei ceremonii oficiate în fața bisericii. Consiliul Eparhial al Episcopiei ortodoxe a Clujului a hotărât pe 6 septembrie 1940, prin rezoluția cu nr. 5414, înființarea Vicariatului de la Alba Iulia (vechiul protopopiat), care urma să conducă „în cele materiale” parohiile ce vor rămâne în România, în urma Diktatului de la Viena, când o bună parte din Transilvania a intrat în componența Ungariei, „administrația duhovnicească” păstrându-se cea de până atunci. Conducerea părții din România a episcopiei clujene a fost încredințată unui Consiliu Vicarial al cărui președinte a fost desemnat protopopul albaiulian Alexandru Baba, iar calitatea de membri clerici li s-a conferit protopopilor Iosif Pop din Aiud și Romul Popa din Luduș. În alcătuirea noii instituții bisericești de la Alba Iulia au intrat de la bun început șapte protopopiate întregi, în forma în care funcționau la acea dată. Acestea au fost: Abrud, Aiud, Alba Iulia, Câmpeni, Luduș, Lupșa și Turda. Lor li s-au adăugat părți din 7 dezmembratele protopopiate de la Cluj (13 parohii), Huedin (17 parohii) și Târgu Mureș (5 parohii). În mare, parohiile provenite de la Târgu Mureș au fost arondate Protopopiatului Luduș, iar celelalte au constituit noul Protopopiat Cluj-Huedin, cu centrul la Călățele. În perioada care a urmat au mai fost făcute unele re-arondări de parohii, în funcție de centrele protopopești cu care acestea puteau comunica mai ușor. Așa stând lucrurile, Vicariatul a pornit la drum cu un număr de 202 parohii organizate în opt protopopiate.(conform tezei de doctorat VICARIATUL ORTODOX ROMÂN ALBA IULIA 1940-1945; autor Pr. Cosmin Cosmuța, Facultatea de Teologie Ortodoxă din cadrul UBB, Cluj-Napoca, 2013) În anul 1975, Sf. Sinod al BOR a hotărât reînființarea Episcopiei Ortodoxe Română de la Alba Iulia, ulterior, în anul 1998 fiind ridicată la rangul de arhiepiscopie. Arhiepiscopia ortodoxă a Alba-Iuliei este astăzi parte din Mitropolia Ardealului. În data de 4 noiembrie 2005, arhiepiscopul Clujului, Bartolomeu Anania, în urma unor divergențe, a propus împărțirea teritoriului Mitropoliei Ardealului, demers acceptat, în final, de Sfântul Sinod. În acest context, ce a dus la înființarea Mitropoliei Clujului, Albei, Crișanei și Maramureșului, cu scaunul mitropolitan la Cluj-Napoca, Arhiepiscopia Alba-Iuliei a intrat în componența acestei noi mitropolii ortodoxe ardelene. Ulterior, la 21 ianuarie 2012 Adunarea Eparhială a Arhiepiscopiei Ortodoxe a Alba-Iuliei a decis, prin vot, revenirea în vechea componență, a Mitropoliei Ardealului, cu scaunul central la Sibiu. Arhiepiscopia ortodoxă de la Alba Iulia deține o participație financiară de 5% din compania producătoare de mase plastice Prodcomplex (din iunie 2008). Episcopi 1975-1990: Emilian Birdaș 1990-2011: Andrei Andreicuț din 2011: Irineu Pop Note Lectură suplimentară Cultura muzicală bisericească în Eparhia Alba Iulia, Adam Domin, Editura "Aeternitas", 2003 Legături externe http://www.mitropolia-ardealului.ro/istoric.php Arhivat în 24 ianuarie 2009, la Wayback Machine. Arhiepiscopia Alba Iuliei - protopopiate, 19 iulie 2012, CrestinOrtodox.ro